Rasmus Prehn (S), 2007-03-27:
er både visionært og sympatisk.
Som det også understreges i forslagets bemærkninger, er der mange gode grunde til at forbedre cyklisters vilkår.
I en tid med meget stillesiddende arbejde er cykelturen til og fra arbejde eller uddannelse eller for den sags skyld fritidsturen ud i det grønne en kærkommen lejlighed til at få rørt sig.
I en tid med en eksplosiv vækst i livsstilssygdomme såsom diabetes 2, fedme m.m. er cykelturen en oplagt mulighed for at kombinere den nødvendige motion med mange af de daglige transportbehov.
I en tid med store trængselsproblemer på vore veje, det deraf følgende tidsspilde og med de betydelige forureningsproblemer, der forårsages af den massive biltrafik, er det oplagt at styrke alternative transportformer såsom cyklismen.
At fremme af cyklismen er den mest effektive måde at løse disse betydelige og meget aktuelle samfundsproblemer på,
er dokumenteret i rapporten »Cykling, motion, miljø og sundhed« fra 2005.
Derfor er det også dybt problematisk, at nye tal fra Vejdirektoratets statistikker viser et fald i antallet af cyklister.
Regeringen bør derfor tage denne udfordring langt mere seriøst.
Da den nuværende regering trådte til i 2001, blev den årlige trafikpulje på 50 mio. kr. om året fjernet.
Det var altså en ordning, der sikrede, at man ude i kommunerne anlagde kilometer efter kilometer af nye cykelstier.
Der var ikke en eneste kommune i det danske kongerige, som ikke havde en cykelstihandlingsplan.
Men efter at puljen er fjernet med den nuværende regering, ser det mere sløjt ud på den konto, og jeg tror, det kan være en medvirkende årsag til, at antallet af cyklister er faldet.
Derfor er tiden inde til visioner og investeringer i fremtidens cyklisme, ikke til afvikling og besparelser, som regeringen hidtil har stået for.
I denne sammenhæng ser vi fra socialdemokratisk side beslutningsforslaget her som et visionært, modigt og forfriskende indspil i debatten.
Socialdemokraterne kan støtte store dele af forslaget, men der er imidlertid også elementer i forslaget, vi er mere skeptiske over for.
Fra socialdemokratisk side støtter vi selvsagt forslaget om nye cykelbyer.
Vi medvirker gerne til at afsætte en pulje til statslig medfinansiering af kommende cykelbyinitiativer.
Resultaterne fra Odenseprojektet, som jo blev skabt med støtte fra den tidligere socialdemokratiske regering, er et fantastisk godt og succesrigt eksempel.
Her begyndte 20 pct. flere at cykle i projektperioden.
Derfor skal dette gode arbejde spredes til andre byer.
Socialdemokratiet støtter også ideen om en årlig cykelpulje på finansloven.
Om det lige skal være det ene eller det andet beløb, der skal afsættes, må bero på en nærmere forhandling.
Men de beløb, der anføres her i forslaget, virker ikke urealistiske.
Socialdemokraterne støtter, at regeringen udarbejder en handlingsplan for kombineret brug af kollektiv trafik og cyklisme, ligesom vi støtter, at der i dialog med diverse eksperter tages initiativer til at ændre færdselsloven.
Det er klart, at er der uhensigtsmæssigheder eller ting, der direkte er farlige, så skal de undgås.
Men vi ser gerne, at man ændrer færdselsloven, så den bliver mere cyklistvenlig.
Vi ser også gerne, at der tages initiativer til at finde en nemmere cykelvej på internettet.
Det er altså et stort behov; mange efterspørger det.
Derfor er det relevant, at SF med dette beslutningsforslag også fremsætter forslag om det.
Vi forestiller os, at det kan blive meget svært at administrere i praksis, ligesom transportministeren har en pointe i, at det kan være svært at finde grænsen for, hvad der skal give et tilskud, og hvad der ikke skal give et tilskud osv.
Så den del af det støtter vi ikke.
Men ellers mener vi alt i alt, at forslaget er et visionært, modigt og forfriskende indspil i debatten om fremtidens cyklisme, et område, hvor tiden er inde til, at regeringen sadler jernhesten og kommer af sted, inden det er for sent.